સુજાતા બહાર ગઈ હતી. વિજયે જી-મેઈલની સાઈટ પર જી ન્યૂ-એકાઉન્ટનું પેઈજ ખોલ્યું. એકાઉન્ટનું નામ શું રાખવું? વિજય વિચારતો હતો. પછી એણે મનમાંથી આવ્યું તે નામ પસંદ કર્યું કે બા ઍન્ડ ભાઈ વીથ ગોડ ઍટ જી મેઈલ ડૉટ કૉમ. પાસવર્ડ વિજયે હાથે કરીને બહુ અઘરો બનાવ્યો-બાર અંગ્રેજી અક્ષર અને આંકડા કોઈ સંદર્ભો વગર ઊભા કર્યા. વિજયને ખબર હતી કે આવો પાસવર્ડ ભૂલી જાય તો પોતે એ એકાઉન્ટ ક્યારેય ખોલી નહીં શકે. પણ એને થયું, હું ક્યાં ઈ-મેઈલ વાંચવા આ એકાઉન્ટ ખોલું છું. તોય વિજયે એકાઉન્ટનું નામ અને પાસવર્ડ એક ચબરખીમાં લખીને ઘેર કમ્પ્યુટર પાસે પડેલ પ્રિન્ટરને સહેજ ઊંચું કરીને પેલી ચબરખી નીચે સરકાવી દીધી. બીજા દિવસે એની ઓફિસેથી વિજયે ઈ-મેઈલ લખી નાખી. ‘પૂ. ભાઈ અને બા,, બહુ વખતથી તમને કાંઈ સમાચાર નથી મોકલ્યા. અમે બધા ઓકે છીએ. તમારી બહુ ચિંતા થાય છે. લિ. વિજયના પ્રણામ.’